Adesua 22
Dɛn na Wɔyɛ Wɔ Baa Dwumadibea?
Betel abusua mufo yɛ nnwuma ahorow wɔ hɔ de boa asɛnka adwuma a wɔyɛ wɔ ɔman biako anaa aman bi mu. Abusua no mufo bi kyerɛ asafo nhoma ahorow ase, wotintim nsɛmma nhoma, wɔpam nhoma, wɔyɛ adwuma wɔ baabi a wɔde nhoma gu, baabi a wɔyɛ video anaa wɔkyere nsɛm gu mpaawa so, anaasɛ wɔyɛ nnwuma ahorow ma aman foforo.
Baa Boayikuw na ɛhwɛ adwuma no so. Akwankyerɛ Kuw no de adwuma a wɔyɛ wɔ baa dwumadibea biara hyɛ Baa Boayikuw a asafo mu mpanyimfo a wɔn ho akokwaw paa baasa anaa nea ɛboro saa na wɔwom nsa. Boayikuw no de nkɔso a wonya ne nsɛnnennen biara a wohyia wɔ ɔman biara a wɔhwɛ wɔn dwumadi so ho amanneɛbɔ kɔma Akwankyerɛ Kuw no. Amanneɛbɔ a ɛte saa no boa Akwankyerɛ Kuw no ma wohu nsɛm a ɛsɛ sɛ wɔde ba nhoma ahorow a wɔbɛyɛ mu, ne nea yebesusuw ho wɔ asafo nhyiam ne nhyiam akɛse ase. Akwankyerɛ Kuw no soma n’ananmusifo ma wɔkɔsrasra baa dwumadibea ahorow bere nyinaa, na wɔde akwankyerɛ ma Baa Boayikuw no wɔ sɛnea ɛsɛ sɛ wɔyɛ wɔn nnwuma ho. (Mmebusɛm 11:14) Wɔyɛ nhyehyɛe soronko a emu bi ne ɔkasa a Asafo ti nanmusini no ma de hyɛ aman a baa dwumadibea no hwɛ wɔn dwumadi so no mufo nkuran.
Wɔboa asafo ahorow a ɛwɔ ɔman a wɔhwɛ so mu no. Anuanom a wɔwɔ baa dwumadibea a asɛyɛde hyɛ wɔn nsa no na wɔhwɛ ma wɔtew asafo foforo. Wɔn ara nso na wɔhwɛ akwampaefo, asɛmpatrɛwfo, ne amansin so ahwɛfo a wɔsom wɔ aman a baa dwumadibea no hwɛ so no dwumadi so. Ɛyɛ wɔn na wɔyɛ amansin ne amantam nhyiam ho nhyehyɛe, wɔhwɛ ma wosisi Ahenni Asa ahorow, na wɔhwɛ ma wɔde nhoma ahorow a asafo ahorow no hia kɔma wɔn. Biribiara a wɔyɛ wɔ baa dwumadibea no boa ma asɛnka adwuma no kɔ so fɛfɛɛfɛ.—1 Korintofo 14:33, 40.
Dɛn na Baa Boayikuw ahorow yɛ de boa Akwankyerɛ Kuw no?
Dɛn na wodi ho dwuma wɔ baa dwumadibea?
twi_Latn twi_Latn twi_Latn twi_Latn twi_Latn twi_Latn twi_Latn